b'\n_START_ARTICLE_\nAri Vallin\n_START_SECTION_\nAmmattilaisuran alku\n_START_PARAGRAPH_\nVallin on Tapparan kasvatti. H\xc3\xa4n voitti joukkueessa C-nuorten Suomenmestaruuden vuonna 1994 sek\xc3\xa4 B-nuorten Suomenmestaruuden vuosina 1995 ja 1996. Vallin debytoi Tapparan SM-liigajoukkueessa kaudella 1996\xe2\x80\x931997, jolloin h\xc3\xa4n pelasi SM-liigassa 21 runkosarja- ja kolme playoff-ottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4. Vallin pelasi samalla kaudella miesten pelej\xc3\xa4 my\xc3\xb6s kymmenen I-divisioonaottelun verran KOO-VEE:ss\xc3\xa4. Kausi 1997\xe2\x80\x931998 oli h\xc3\xa4nelle ensimm\xc3\xa4inen t\xc3\xa4ysi SM-liigassa, jossa Vallin teki 44 runkosarjaottelussa tehot 2+2=4 sek\xc3\xa4 nelj\xc3\xa4ss\xc3\xa4 playoff-ottelussa kolme sy\xc3\xb6tt\xc3\xb6pistett\xc3\xa4. H\xc3\xa4n pelasi my\xc3\xb6s kaksi ottelua lainalla I-divisioonaa Kokkolan Hermeksess\xc3\xa4 ja vahvisti my\xc3\xb6s Tapparan A-nuoria, joissa Vallin voitti kauden p\xc3\xa4\xc3\xa4tteeksi SM-pronssia._NEWLINE_Kaudeksi 1998\xe2\x80\x931999 Vallin siirtyi H\xc3\xa4meenlinnan Pallokerhoon, jossa h\xc3\xa4n voitti kauden p\xc3\xa4\xc3\xa4tteeksi SM-pronssia. Kaudeksi 1999\xe2\x80\x932000 Vallin palasi kasvattajaseuraansa Tapparaan ja sielt\xc3\xa4 h\xc3\xa4n palasi taas HPK:hon kaudeksi 2000\xe2\x80\x932001. Vallinin toinen pesti siell\xc3\xa4 osoittautui kuitenkin pettymykseksi varsinkin ailahtelevuuden ja virheiden muodossa, vaikkakin h\xc3\xa4n v\xc3\xa4l\xc3\xa4ytteli ajoittain.\n_START_SECTION_\nL\xc3\xa4pimurto SM-liigassa\n_START_PARAGRAPH_\nKaudeksi 2001\xe2\x80\x932002 Vallin siirtyi kaksivuotisella sopimuksella Jokereihin. H\xc3\xa4n onnistui kaksinkertaistamaan SM-liigan piste-enn\xc3\xa4tyksens\xc3\xa4 tehoilla 4+20=24, joilla Vallin oli joukkueen tehokkain puolustaja ja jakoi liigan puolustajien pistep\xc3\xb6rssin kahdeksannen sijan nelj\xc3\xa4n muun pelaajan kanssa. H\xc3\xa4n jakoi lukemalla +8 kev\xc3\xa4\xc3\xa4n 2002 pudotuspelien tehotilaston voiton nelj\xc3\xa4n muun pelaajan kanssa ja voitti kauden p\xc3\xa4\xc3\xa4tteeksi Suomenmestaruuden. _NEWLINE_Kahden Jokereissa vietetyn vuoden j\xc3\xa4lkeen Vallin siirtyi kaudeksi 2003\xe2\x80\x932004 kaksivuotisella sopimuksella Oulun K\xc3\xa4rppiin. H\xc3\xa4n ratkaisi joukkueelle kauden p\xc3\xa4\xc3\xa4tteeksi Suomenmestaruuden tehty\xc3\xa4\xc3\xa4n 11. huhtikuuta 2004 nelj\xc3\xa4nnen finaaliottelun ratkaisumaalin jatkoajalla Turun Palloseuraa vastaan. Maali j\xc3\xa4i ottelun ainoaksi. Vallin palkittiin ottelun Ilta-Sanomien kolmen t\xc3\xa4hden t\xc3\xa4htipelaajana. My\xc3\xb6s kausi 2004\xe2\x80\x932005 p\xc3\xa4\xc3\xa4ttyi Suomenmestaruuteen. H\xc3\xa4n jatkoi K\xc3\xa4rpiss\xc3\xa4 kaudella 2005\xe2\x80\x932006, jolloin Vallin teki SM-liigan yhden kauden piste-enn\xc3\xa4tyksens\xc3\xa4 tehoilla 7+23=30. H\xc3\xa4n oli K\xc3\xa4rppien tehokkain puolustaja ja sijoittui koko SM-liigan puolustajien pistep\xc3\xb6rssiss\xc3\xa4 nelj\xc3\xa4nneksi. Vallin voitti kauden p\xc3\xa4\xc3\xa4tteeksi SM-pronssia. H\xc3\xa4n edusti K\xc3\xa4rppi\xc3\xa4 kausina 2004\xe2\x80\x932005 ja 2005\xe2\x80\x932006 my\xc3\xb6s Euroopan seurajoukkueiden mestaruusturnauksessa.\n_START_SECTION_\nSiirtyminen ulkomaille\n_START_PARAGRAPH_\nKes\xc3\xa4kuussa 2006 NHL-varaamaton Vallin teki yll\xc3\xa4tt\xc3\xa4en vuoden mittaisen ja kaksisuuntaisen sopimuksen NHL-joukkue Florida Panthersin kanssa. H\xc3\xa4n esitti harjoituskaudella varsin hyvi\xc3\xa4 otteita joukkueessa, mutta Vallin siirrettiin harjoitusleirin p\xc3\xa4\xc3\xa4tteeksi farmijoukkue Rochester Americansiin, AHL:\xc3\xa4\xc3\xa4n. H\xc3\xa4n ei saanut syksyn aikana n\xc3\xa4yt\xc3\xb6npaikkaa NHL:st\xc3\xa4, joten Vallin p\xc3\xa4\xc3\xa4tti palata joulukuussa 2006 Eurooppaan tehty\xc3\xa4\xc3\xa4n loppukauden 2006\xe2\x80\x932007 kattaneen sopimuksen Elitserien-joukkue Fr\xc3\xb6lunda HC:n kanssa. H\xc3\xa4n voitti joukkueen sis\xc3\xa4isen tehotilaston lukemalla +15. Fr\xc3\xb6lunda ei edennyt Elitserienin pudotuspeleihin, mutta Vallinin kausi jatkui runkosarjan j\xc3\xa4lkeen kuitenkin Sveitsin toiseksi korkeimmalla sarjatasolla NLB:n EHC Vispiss\xc3\xa4._NEWLINE_Vallin siirtyi kaudeksi 2007\xe2\x80\x932008 Ven\xc3\xa4j\xc3\xa4n superliigassa pelanneeseen Lokomotiv Jaroslavliin. H\xc3\xa4n voitti joukkueessa kauden p\xc3\xa4\xc3\xa4tteeksi hopeaa. Kaudeksi 2008\xe2\x80\x932009 Vallin palasi Ruotsiin ja teki vuoden mittaisen sopimuksen F\xc3\xa4rjestad BK:n kanssa. H\xc3\xa4n pelasi loukkaantumisten takia runkosarjassa vain 39 ottelua. Vallin voitti kauden p\xc3\xa4\xc3\xa4tteeksi Ruotsin-mestaruuden. Vallin jatkoi F\xc3\xa4rjestadissa my\xc3\xb6s kaudella 2009\xe2\x80\x932010.\n_START_SECTION_\nPaluu SM-liigaan\n_START_PARAGRAPH_\nKaudeksi 2010\xe2\x80\x932011 Vallin palasi SM-liigaan ja siirtyi vuoden mittaisella sopimuksella Helsingin IFK:n riveihin. H\xc3\xa4n k\xc3\xa4rsi alkukaudella pikkuvammoista ja k\xc3\xa4vi lokakuussa 2010 my\xc3\xb6s yhden ottelun lainalla Mestis-joukkue Kiekko-Vantaassa. Valliniin kohdistui HIFK:ssa suuret odotukset all-around -puolustajana ja ylivoiman viivamiehen\xc3\xa4, mutta h\xc3\xa4n osoittautui kuitenkin pettymykseksi, vaikka Vallinin taso hieman nousikin kev\xc3\xa4tkaudella. H\xc3\xa4n voitti kauden p\xc3\xa4\xc3\xa4tteeksi Suomenmestaruuden. Kauden 2011\xe2\x80\x932012 kynnyksell\xc3\xa4 Vallin siirtyi vuoden mittaisella sopimuksella Espoo Bluesia, joka tarvitsi paikkaajaa erityisesti KHL:\xc3\xa4\xc3\xa4n l\xc3\xa4hteneen Jere Karalahden paikalle. H\xc3\xa4nen otteensa ailahteli hieman ja h\xc3\xa4n k\xc3\xa4rsi l\xc3\xa4pi kauden selk\xc3\xa4vaivoista, mutta Vallin onnistui niist\xc3\xa4 huolimatta pelaamaan l\xc3\xa4hes t\xc3\xa4yden kauden. H\xc3\xa4n voitti Bluesin sis\xc3\xa4isen tehotilaston lukemalla +9._NEWLINE_Vallin jatkoi kaudella 2012\xe2\x80\x932013 uraansa T\xc5\xa1ekin Extraligan HC Sparta Prahassa vuoden mittaisella sopimuksella. H\xc3\xa4n p\xc3\xa4\xc3\xa4tti omasta tahdostaan l\xc3\xa4hte\xc3\xa4 joukkueesta tammikuussa 2013, jonka j\xc3\xa4lkeen Vallin siirtyi pian loppukaudeksi Elitserienin F\xc3\xa4rjestad BK:hon. _NEWLINE_Kaudeksi 2013\xe2\x80\x932014 Vallin palasi 1+1-vuotisella sopimuksella Oulun K\xc3\xa4rppiin. H\xc3\xa4n voitti kauden p\xc3\xa4\xc3\xa4tteeksi Suomenmestaruuden. Helmikuussa 2014 joukkue k\xc3\xa4ytti Vallinin sopimuksessa olleen option ja teki vuoden mittaisen jatkosopimuksen h\xc3\xa4nen kanssaan. Kaudella 2014\xe2\x80\x932015 Vallinin rooli j\xc3\xa4i entist\xc3\xa4 pienemm\xc3\xa4ksi ja h\xc3\xa4n k\xc3\xa4rsi my\xc3\xb6s loukkaantumisista. Vallin teki runkosarjassa 41 ottelussa kolme tehopistett\xc3\xa4, mutta kev\xc3\xa4\xc3\xa4n 2015 18 playoff-ottelussa h\xc3\xa4n teki nelj\xc3\xa4 sy\xc3\xb6tt\xc3\xb6pistett\xc3\xa4. Vallin voitti kauden p\xc3\xa4\xc3\xa4tteeksi jo uransa kuudennen Suomenmestaruuden._NEWLINE_Vallin siirtyi kaudeksi 2015\xe2\x80\x932016 vuoden mittaisella sopimuksella SM-liigan nousijajoukkue KooKoohon. H\xc3\xa4net nimettiin joukkueen kapteeniksi. Vallinin kauteen mahtui my\xc3\xb6s noin kahdeksan viikon mittainen poissaolo syyskuussa 2015 tulleen polvivamman vuoksi. H\xc3\xa4n tuli kauden aikana tunnetuksia my\xc3\xb6s aktiivisuudestaan sosiaalisessa mediassa. Vallin palkittiin kauden p\xc3\xa4\xc3\xa4tteeksi kaikkien aikojen ensimm\xc3\xa4isen\xc3\xa4 pelaajana yleis\xc3\xb6n \xc3\xa4\xc3\xa4nest\xc3\xa4m\xc3\xa4n\xc3\xa4 Liigan viihdytt\xc3\xa4vimm\xc3\xa4n pelaajan palkinnolla. Jo KooKoon kauden p\xc3\xa4\xc3\xa4tytty\xc3\xa4 h\xc3\xa4n liittyi kesken SM-liigan pudotuspelien loppukev\xc3\xa4\xc3\xa4ksi Nelonen Pro j\xc3\xa4\xc3\xa4kiekkoasiantuntijatiimiin SM-liigan studioon._NEWLINE_Syksyll\xc3\xa4 2016 Vallin harjoitteli ja sai my\xc3\xb6s sopimustarjouksia. Lokakuussa h\xc3\xa4n p\xc3\xa4\xc3\xa4tti kuitenkin lopettaa pelaajauransa. Vallin kertoi toimivansa jatkossa televisioty\xc3\xb6ss\xc3\xa4 ja satsaavansa opiskeluun.\n_START_SECTION_\nMuuta\n_START_PARAGRAPH_\nVallinin lempinimi "Zw\xc3\xa4ng" on per\xc3\xa4isin Kummeli-sketsisarjan jazzmuusikko Ari Zw\xc3\xa4ngist\xc3\xa4.'